Kristen Touborg (SF), 2004-05-25:
Jeg vil gerne begynde med at takke indenrigs- og sundhedsministeren for redegørelsen.
Selv om det på SF's og Kristendemokraternes foranledning er blevet tradition, at vi diskuterer landdistrikternes, regionernes og de statslige arbejdspladsers forhold her i Folketinget, kan man trods flotte ord og skriftlige redegørelser fra denne og for den sags skyld også fra den forrige regering konstatere, at der stadig findes geografiske områder i Danmark, som gennem snart mange år systematisk har haft langt højere arbejdsløshed end resten af landet.
Statens indsats for at hjælpe disse områder er helt utilstrækkelig, og det mener jeg vi nødvendigvis må gøre noget ved. Indenrigsministeren sagde, at man jo ikke bare kan flytte statslige arbejdspladser, for det er ikke tilstrækkeligt til at skabe en udvikling.
Det er vi helt enige i, men det ene udelukker vel ikke det andet.
At der er lokalt initiativ og igangsættere, indebærer vel ikke nødvendigvis, at der ikke skal være statslige arbejdspladser, så jeg vil sige, at man bør gå på to ben og både flytte nogle statslige arbejdspladser ud og satse på det lokale initiativ og igangsættere.
SF fremsatte her først i maj måned et beslutningsforslag, hvor vi bl.a. peger på en satsning på fremtidens erhverv, ikke mindst inden for vedvarende energi-området; tiltag for at skabe flere arbejdspladser i det lokale landbrug og forædlingsindustrien; tiltag for at gøre de pågældende områder til grønne foregangsområder med hensyn til kloak- og vandledninger, rensning af forurenet jord og energibesparelser m.v.; styrkelse af uddannelsesindsatsen i disse områder, ikke mindst for de mange arbejdsløse; udvikling af nye modeller for at sikre udflytning af statslige arbejdspladser til områderne, bl.a. gennem etablering af satellitkontorer i form af lokale kontorhuse; sikring af, at nye arbejdspladser, der modtager statstilskud, i stort omfang placeres i områderne og endelig en målsætning om, at arbejdsløsheden i disse områder skal være nedbragt til landsgennemsnittet eller derunder i 2010.
Regeringen kan derimod i sin egen redegørelse fra marts måned blot pege på, at man gennem en fokusering på regionernes indsats inden for de områder, som primært driver væksten i regionerne - menneskelige ressourcer, iværksætteri og innovation - kan realisere et udviklingspotentiale i mange regioner, herunder udkantsområderne.
Så er vi tilbage ved det, jeg snakkede om tidligere, nemlig at det ene vel ikke udelukker det andet.
Den omstændighed, at der er noget lokalt initiativ, burde jo ikke udelukke, at man også fra statens side gør noget, og jeg synes, der er god brug for, at vi trækker på samme hammel.
Men når man læser redegørelsen igennem, er det meget småt med konkrete løfter eller henvisninger til konkrete tiltag i det forløbne år, siden vi havde den sidste debat, og det går simpelt hen ikke.
Der er regioner i dette land, som er truet af massearbejdsløshed.
Tag f.eks. Lolland, hvor to store virksomheder lukker, og Vestas har varslet afskedigelser.
Det sender med et slag mere end 500 ud i arbejdsløshed.
Lolland har ellers i de senere år skabt nye arbejdspladser inden for den private sektor og oplevet en ny optimisme, men nu har optimismen fået et alvorligt knæk.
Arbejdsløsheden risikerer at stige til 13-14 pct., og Lolland kan ikke magte at vende den udvikling uden hjælp fra staten.
Tag også Nordjylland, som er blevet ramt af lukning af Flextronics, der koster over 750 job, og af Danish Crowns beslutning om at lukke slagteriet i Nørresundby for at flytte produktionen til andre danske slagterier, som koster over 500 job.
Regeringen gør som sagt for lidt.
Strukturændringen med større kommuner hjælper ikke noget, for alle kommunerne i udkantsområderne lider skæbnefællesskab med et beskatningsgrundlag, der ligger langt under landsgennemsnittet.
Staten må hjælpe med at skabe disse job, bl.a. gennem økonomiske tilskud og ændret økonomisk udligning, og ligeledes skal der ske udflytning af statslige arbejdspladser til udkantsområderne i form af statslige kontorhuse.
F.eks. taler alle forhold for, at et kommende nyt statsfængsel kan placeres i Rødby, og derfor opfordrer SF til, at justitsministeren indleder drøftelser herom med de lollandske kommuner.
Vil regeringen det?
Det kunne være interessant at få et svar her i dag. Som jeg sagde i min indledning, har SF fremsat et forslag om en markant indsats for at øge beskæftigelsen i de hårdt ramte udkantsområder i Danmark, som ud over Lolland omfatter Bornholm, Sydfyn med tilliggende øer, Samsø og landet nord for Limfjorden.
Forslaget er en del af SF's samfundsøkonomiske plan »Ansvar for fremtiden«, der har som mål, at i 2010 skal arbejdsløsheden være nede under 100.000, og at arbejdsløsheden i udkantsområderne skal ned på landsgennemsnittet.
Derfor vil jeg på vegne af SF, Socialdemokratiet, De Radikale og Kristendemokraterne tillade mig at fremsætte følgende:
Hvilken betydning tror regeringen og Dansk Folkeparti det får for fremtidens sygehusstruktur?
Vil det sikre bevarelse af funktionerne på de mindre sygehuse i provinsen og dermed sikre nogle af de større arbejdspladser i yderområderne? Personligt kan jeg være bange for, at det bliver den endelige dødsdom for en række af de små sygehuse, for der vil alt andet lige være færre politikere valgt i yderområderne til at sætte fokus på problemet.
Vi så i Århus Amt, at det store lokale pres på amtspolitikerne sikrede bevaring af en række funktioner på de truede sygehuse i Grenaa og Odder og på Samsø, men jeg vil vove den påstand, at det ville have været sværere for borgerne at komme igennem med en tålelig løsning, hvis de kun havde kunnet kommunikere med en række tandløse politikere i en fjern sygehusregion uden reelle prioriteringsmuligheder eller med Folketingets Sundhedsudvalg og sundhedsministeren.